
PËR HEQJEN NGA FONDI KULLOSOR TË SIPËRFAQES NË NGASTRAT E EKONOMISË KULLOSORE “MALI I RRENCIT - KAKARRIQ”, LEZHË, QË DO TË PËRDORET NGA SHOQËRIA “COLACEM ALBANIA” SHPK, PËR SHFRYTËZIMIN 
E GURIT GËLQEROR

Në mbështetje të nenit 100 të Kushtetutës, të pikës 1 të nenit 10 të ligjit nr.9693, datë 19.3.2007 “Për fondin kullosor”, të ndryshuar dhe në vijim të vendimit nr. 1374, datë 10.10.2008 të Këshillit të Ministrave “Për përcaktimin e rregullave dhe të procedurave që ndiqen për heqjen, shtimin dhe ndryshimin e fondit kullosor”, me propozimin e Ministrit të Ekonomisë, Tregtisë dhe Energjetikës e të Ministrit të Mjedisit, Pyjeve dhe Administrimit të Ujërave, Këshilli i Ministrave
 
VENDOSI:

1. Sipërfaqet në ngastrat 4, 5/a, 5/b dhe 6 të ekonomisë kullosore “Mali i Rrencit - Kakarriq”, Lezhë, gjithsej 95 (nëntëdhjetë e pesë) ha, që do të përdoren nga shoqëria “Colacem Albania” sh.p.k., për shfrytëzimin me karrierë të gurit gëlqeror në vendburimin “Mali i Kakarriqit”, të hiqen nga fondi kullosor dhe Kadastra Kombëtare e Pyjeve dhe Kullotave, sipas tabelës 1 dhe hartës përkatëse, që i bashkëlidhen këtij vendimi.
 2. Heqja nga fondi kullosor dhe dhënia në përdorim shoqërisë “Colacem Albania” sh.p.k., të bëhet me pjesë, sipas madhësisë së sipërfaqes së miratuar në planin vjetor të punimeve të parashikuara në projekt. 
Zyra e Regjistrimit të Pasurive të Paluajtshme, pasi të përcaktohen në terren dhe në hartë kufijtë e rinj të Fondit Kullosor Kombëtar, që rezultojnë nga heqja e sipërfaqeve të këtyre ngastrave sipas pikës 1, të këtij vendimi, bën çregjistrimin e saj nga kategoria “Tokë e zënë, kullotë” dhe e regjistron në “Tokë e zënë, objekt shfrytëzimi me karrierë të gurit gëlqeror” sipas kondicioneve të projektit të parashtruar dhe planimetrisë bashkëlidhur, në përputhje me vendimin nr. 1374, datë 10.10.2008 të Këshillit të Ministrave “Për përcaktimin e rregullave dhe të procedurave që ndiqen për heqjen, shtimin dhe ndryshimin e fondit kullosor”.
 3. Shoqëria “Colacem Albania” sh.p.k., detyrohet të rehabilitojë sipërfaqen e marrë në përdorim sipas kushteve të përcaktuara në pikën 2 të këtij vendimi. Të ndërpriten dhënia në përdorim e pjesës tjetër dhe vazhdimi i punimeve në vitin pasardhës në qoftë se shoqëria “Colacem Albania” sh.p.k., nuk ka kryer rehabilitimin e sipërfaqes së shfrytëzuar më parë.
 4. Vlera e sipërfaqes kullosore të hequr dhe e infrastrukturës së saj paguhet nga shoqëria “Colacem Albania” sh.p.k., në bazë të lidhjes 4 bashkëlidhur vendimit nr. 1064, datë 22.12.2010 të Këshillit të Ministrave “Për disa ndryshime në vendimin nr. 391, datë 21.6.2006 të Këshillit të Ministrave “Për përcaktimin e tarifave në sektorin e pyjeve dhe të kullotave””.
 5. Me hyrjen në fuqi të këtij vendimi, shoqëria “Colacem Albania” sh.p.k., të përmirësojë me fondet e veta, brenda 3 (tri) viteve, 95 (nëntëdhjetë e pesë) ha, fond kullosor, në ngastrat e përcaktuara nga drejtoria përkatëse e shërbimit pyjor në bashkërendim me komunën Balldre. 
Mënyra e përmirësimit të kullotës, grafiku i punimeve caktohen nga drejtoria përkatëse e shërbimit pyjor dhe komuna Balldre, të cilat ndjekin punimet deri në marrjen në dorëzim me procesverbal të sipërfaqes së përmirësuar, sipas marrëveshjes që do të lidhet me kërkuesin.
 6. Me përmbushjen e detyrimeve të përcaktuara në planin e rehabilitimit të sipërfaqes nga shoqëria “Colacem Albania” sh.p.k., sipërfaqja e rehabilituar të hiqet nga kadastra minerare dhe të riregjistrohet fond pyjor dhe kullosor sipas mënyrës së rehabilitimit.

7. Ngarkohen Ministria e Mjedisit, Pyjeve dhe Administrimit të Ujërave, Ministria e Ekonomisë, Tregtisë dhe Energjetikës, komuna Balldre dhe Kryeregjistruesi i Pasurive të Paluajtshme të Republikës së Shqipërisë për zbatimin e këtij vendimi. 
Ky vendim hyn në fuqi pas botimit në Fletoren Zyrtare. 
Kryeministri
Sali Berisha

Tabela 1

	Nr.
	Emërtimi i ekonomisë
	Ngastra
	Sipërfaqja që hiqet, ha
	Përdorimi i territorit
	Forma e qeverisjes
	Funksioni kryesor
	Pronësia

	1
	EK. Mali i Rrencit-Kakarriq
	4
	14.000
	Kullotë
	Kullotë
	Kullotë
	Komuna Balldre

	2
	EK. Mali i Rrencit-Kakarriq
	5/a
	50.000
	Kullotë
	Kullotë
	Kullotë
	Komuna Balldre

	3
	EK. Mali i Rrencit-Kakarriq
	5/b
	0.000
	Kullotë
	Kullotë
	Kullotë
	Komuna Balldre

	4
	EK. Mali i Rrencit-Kakarriq
	6
	31.000
	Kullotë
	Kullotë
	Kullotë
	Komuna Balldre

	
	Totali
	
	95. 000

